钦定古今图书集成/理学汇编/学行典/第250卷 > 汤友
## 钦定古今图书集成/理学汇编/学行典/第250卷 > 汤友

按《太平县志》：汤友，字又光。贤三人恭顺诚悫，恂恂若
孺子，而虎头猿臂，膂力方刚。弱冠时，卜馆于石邑之
售口。夜半适有贼至，一市哄然，诸生各避，友独不去，
曰：“吾父与师在此，吾当以身卫区区数贼，黑夜无能
为。”贼果窜，应童子试。见校场悬五百斤石，人莫能胜。
友轻举之，神色自若，人咸以为赳赳辈，不知其为文
士也。冬己酉，草寇窃发，入其境，登其堂，叔伯皆受劫，
友双亲未出户，攻之益急，遂升屋之巅，飘砖瓦杀贼，
贼十伤九。且疾呼曰：“吾父母老，尔若惊之，誓不与尔
生！”贼皆退却。一贼从后至，持弓俟其隙而旁射之，洞
胸陨墙，犹掉臂至家，见父母家人曰：“吾生不能砍贼
首，死当效厉鬼以杀贼。”父行健悯其子之孝勇，兄弼、
弟采笃手足谊，仗义奋举，驰闻各宪，檄师四出，尽歼
其类，地方为之宁静。岂非友之精英有以致之哉！附
葬母胡氏墓侧，在石邑船渡。凤城二狮戏球形，至今
灵应屡显，土人敬祀之。